पुस्तक लेखक या फिल्म समीक्षक आमतौर पर फिल्म बन जाने के बाद फिल्मों के बारे में लिखते हैं-लेकिन यह पुस्तक ‘मेकिंग ऑफ लगान’ का केवल आंखों देखा हाल भर नहीं है बल्कि भोगे हुए पल दर पल का भावनात्मक चित्रण है। ‘लगान’ के जन्म से लेकर उसके रिलीज और रिव्यू तक का जीवंत रिपोर्ताज है। ‘लगान’ निर्माण टीम का हिस्सा रहे लेखक सत्यजित भटकल ने इसे औपन्यासिक विन्यास का टच देते हुये लिखा है। इसलिये इसे पढ़ते हुये रोचकता का अदभुत संचार होता है। निर्माण के दौरान की दुर्लभ तस्वीरें, लोकेशन का संस्मरण और हंसी-मजाक, दुख-तकलीफ, साहस-प्रेम के आपसी संवादों से युक्त यह किताब पहले अंग्रेजी में ‘द स्पिरिट ऑफ लगान’ नाम से प्रकाशित हुई जिसे हिन्दी में लाने का श्रेय वरिष्ठ फिल्म विश्लेषक अजय ब्रह्मात्मज को जाता है।